เงินบาทเปิดตลาดที่ 30.16/18
ธนาคารซีไอเอ็มบีไทย รายงาน เงินบาทเปิดตลาดเช้านี้อยู่ที่ระดับ 30.16/18 แข็งค่าตามค่าเงินสกุลหลัก
14 ก.ย. 2554

ธนาคารซีไอเอ็มบีไทย รายงาน เงินบาทเปิดตลาดเช้านี้อยู่ที่ระดับ 30.16/18 แข็งค่าตามค่าเงินสกุลหลัก
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 30.16/18 บาท/ดอลลาร์ ปรับตัวแข็งค่าจากระดับ 30.19/21 บาท/ดอลลาร์ โดยเคลื่อนไหวในทิศทางเดียวกันกับค่าเงินสกุลหลัก
"(เงินบาท)ขยับแข็งค่าเล็กน้อยตามค่าเงินสกุลหลัก..หลังมี sign ออกมาทำให้ยูโรขยับแข็งค่าขึ้น" นักบริหารเงิน กล่าว
ค่าเงินยูโรกลับมาขยับแข็งค่าเมื่อ 3 ประเทศใหญ่ในกลุ่มสหภาพยุโรปหันหน้าเข้ามาหารือถึงแนวทางแก้ไขปัญหาวิกฤติหนี้ของกรีซ หลังถูกแรงกดดันจากหลายประเทศให้ต้องออกมาแสดงบทบาทในการช่วยเหลือกันเองบ้าง แทนที่จะรอขอความช่วยเหลือจากกองทุนการเงินระหว่างประเทศ(IMF) เพียงอย่างเดียว 
สำหรับความเคลื่อนไหวของค่าเงินสกุลหลักต่างประเทศช่วงเช้านี้ เงินเยนเปิดที่ระดับ 76.90/95 เยน/ดอลลาร์ ปรับตัวแข็งค่าจากระดับ 77.00/20 เยน/ดอลลาร์ ส่วนเงินยูโรอยู่ที่ระดับ 1.3689/3692 ดอลลาร์/ยูโร ปรับตัวแข็งค่าจากระดับ 1.3640/3650 ดอลลาร์/ยูโร
นักบริหารเงินประเมินความเคลื่อนไหวของเงินบาทในวันนี้จะอยู่ในกรอบระหว่าง 30.10-30.20 บาท/ดอลลาร์ โดยมีแนวโน้มความเคลื่อนไหวตามค่าเงินในภูมิภาค
"หากเงินบาทขึ้นไป test ที่ 30.20(บาท/ดอลลาร์) อีกสัก 1-2 ครั้งแล้วไม่ผ่าน ผู้ส่งออกอาจยอมมอบตัวเทขายดอลลาร์ออกมาบ้าง" นักบริหารเงิน กล่าว